**9. állomás: Jézus harmadszor esik el a kereszt alatt**

Az emelkedő mindig meredekebb. Elérkezett az utolsó szakasz. Az Üdvözítő szeme előtt feltűnik a hely, ahol hamarosan keresztre fogják feszíteni. Ekkor merül ki és rogy össze harmadszor is.

Íme, Krisztus újra leroskad a kereszt súlya alatt. A tömeg pedig kíváncsian figyeli, vajon van-e még ereje fölkelni. Szent Pál írja: „isteni mivoltában nem tartotta Istennel való egyenlőségét olyan dolognak, amelyhez mint zsákmányhoz ragaszkodnia kell, hanem kiüresítette önmagát, szolgai alakot vett fel, és hasonló lett az emberekhez, külsejét tekintve úgy jelent meg, mint egy ember. Megalázta magát, engedelmes lett a halálig, mégpedig a kereszthalálig” (Fil 2,6–8). A harmadik esés tulajdonképpen ezt fejezi ki: *Isten Fia kiüresedését (kenózis)*, a kereszt alatti megaláztatását.

Ez az elítélt, aki a kereszttől roskad le a földre, közel már a kivégzés helyéhez, nekünk mondja: „Én vagyok az út, az igazság és az élet“ (Jn 14,6). „Aki engem követ, az nem jár sötétben, hanem övé lesz az élet világossága“ (Jn 8,12).

Minél nagyobbak az emberek bűnei, annál gyötrőbbek az Úr szenvedései. Most a megrögzött bűnösökért vezekel. Nekik is ki akarja nyitni a mennyek kapuját. Imáidban gyakran emlékezzél meg róluk, a szegények legszegényebbjeiről, akik nem akarnak bejutni Isten országába, habár odajuthatnának.

Uram, harmadszori összeroskadásod által könyörülj azokon, akik elvakultságukban elfordultak Tőled, hogy szent szenvedésed gyümölcse ne vesszen kárba az ő számukra sem!